Calopteryx splendens

D'Calopteryx splendens ass eng Libellenaart aus der Famill vun de Calopterygidae (de: "Prachtlibellen"). 

Hire Liewensraum si Kanäl, Baachen a kleng Flëss, déi lues fléissen, net ze vill verknascht sinn a vill Sonn kréien. Mat der Calopteryx virgo ass et déi eenzeg Prachtlibellenaart, déi a Mëtteleuropa virkënnt.

Hire Fluchstil, zimmlech juppelech a flatterech, erënnert éischter un dee vu Päiperleken, an ass onverkennbar fir déi Famill, gradewéi och déi faarweg Flilleken, deem se hir hiren Numm verdanken (en heescht op Laténgech-Griichesch, "Blénkeg Schéiflilleken").

D'Larven entwéckele sech, ënner Waasser, an 10 bis 12 Stadien. D'Imagines vum Déier (d. h. hir vollstänneg entwéckelt Form) hunn eng Fligelspanwäit vu 6,5 bis 7 Zentimeter a gi ronn 5 Zentimeter laang, woumat se zu deene gréisste mëtteleuropäesche Klenglibellen (Zygoptera) gehéieren. Männercher a Frächen hunn däitlech Ënnerscheeder: De Männchen huet e blénkegen donkel-blogréng gefierfte Kierper a gréngelzeg, hallefduerchsichteg Flilleke mat enger breeder schwaarzbloer Sträif. Ausserdeem sinn déi dräi hënnescht Segmenter vum Abdomen wäiss ënnendrënner. D'Weibchen ass dogéint manner opfälleg; et ass metallesch gréng bis bronzefaarweg, huet keng Sträifen an de Flilleken, ma dofir e wäisse Fleck op der Flillekespëtzt.

 Verbreedung zu Lëtzebuerg 
C. splendens ass haut nach zimmlech heefeg zu Lëtzebuerg, däitlech méi am Éislek wéi am Guttland.Proess, R., 2006. Verbreitungsatlas der Libellen des Großherzogtums Luxemburg. Ferrantia 47, Musée national d'histoire naturelle, Luxembourg, S. 24-25 Bis an 1950er Jore war dat nach anescht: do war si eng vun den typesche Libellenaarte vun de Borde vun der Musel an der Ënnersauer.Hoffmann, J., 1960. Les Odonates du Grand-Duché de Luxembourg. Archives de l'Institut grand-ducal de Luxembourg, Section des sciences naturelles, physiques et mathématiques N.S. 27, S. 220-221.

 Kuckt och 
 Lëscht vun de Libellen zu Lëtzebuerg

 Um Spaweck 

 www.pronatura.ch: Gebänderte Prachtlibelle – Déier vum Joer 2008
 Makrofotoen

Kategorie:Prachtlibellen